10ème
année
notre nouvel email : ayamun@hotmail.com
Numéro 44 Mars
2010
Tukkist deg wungal « iḍ d
wass » sɣur Ɛ.Mezdad, ayamun 2010, isebtar 127-147 police Doulos
SIL
Dagi di Teɛja d azaɣar. Azaɣar Iɛemriwen ireṣsa
gar idurar, yeɣza-t wasif gar-asen. Imezdaɣ-is ur mniɛen deg
usemmiḍ, ur mniɛen deg wurɣu. Deg unebdu, iţuɣal d
tasilt, urɣu-ines yugar sseḥra. Di tegrest, yeţsuḍu-d
deg-s yiwen waḍu d asemmaḍ, ineqqer igelman, iţaweḍ
alamma d iɣsan.
Mi d-yeffeɣ seg wanida ţaǧǧan icettiḍen, d win
t-id-iqublen. Izemmem akken ilaq abalṭu-ines. Iger aqerru-s gar tuyat,
tamart tenul idmaren. Ifassen-is di ljiban, isemlal-iten metwal taɣeggaṭ.
Yeccaṛrew cwiṭ seg wakken yugar usemmiḍ. Imir kan, ḥerṣen-t-id
ibezzḍan, bɣan ad d-ffɣen imir kan. Yebda asurif metwal
lbiruyat. Ahat azal n 30 d lmitra ara yeddu s tazzla.
Tawwurt n djaj annect-ilaţ, idegger-iţ s tayeţ-is. Yekcem
ɣer wegnir ahat 10 neɣ 12 iɣallen di tehri. Din i yeţɣimi
Dda-Rabeḥ d aɛessas. Atan assa ulac-it, akkersiw-is d ilem. Ibedd
din cwiṭ, yurǧa-t ansi ara d-yeffeɣ.
Ahat ula d neţţa yekcem ad iger aman n tasa. Imir kan, atan
yewweḍ-d, tamacwart gar ifassen-is, la iseffeḍ yes-s. Yenṭeq ɣur-s
Muḥend-Ameẓyan :
– Azul, a Dda-Rabeḥ, uggaɣ tuɣeḍ-d luḍu.
Yerna werɛad d tamudi n ṭhur. Ma d tin n lefjer tɛedda !
Isakked-it Dda-Rabeḥ :
– Acu i k-id-yecqan akka zik zik ? Ad ak-iniɣ amɛellem yecɣel.
Yerna tura d lawan uxeddim, anekcum ɣur-s ulac. Acuɣer teǧǧiḍ
amḍiq-ik ?
– A Dda-Rabeḥ, d alaɣi i yi-d-luɣan. Nek sufella kan i lliɣ.
– Ihi, d keč akka ara xeddmen d ccɣel, fell-ak ayen i nnejmeɛen.
Ay aqadum uxessar, d aqemmuc i tesemɣareḍ. Annect tebɣuḍ
tekkeḍ-t ad k-isegrireb. Ţḥadar iman-ik, a mmi-s n Salem.
– Aṭas i iḥudren iman-nsen, a Dda-Rabeḥ, ardeqqal
ssuma yiwet.
Dda Rabeḥ d ameddakel n baba-s. Akken i unagen ɣer Fransa
tikkelt tamenzut maḍi. Akken i kecmen ɣer lmina di temdint n Lille.
Ddeqs i xedmen din, Fransa ẓerren-ţ-id kan seg ddaw tmurt. D
taberkant am buḥmum
i d-sekfalen. Yeqqar Dda-Rabeḥ
: « Llant snat n Fransat, yiwet d tinna n nnig tmurt, d tin ţwalin medden,
tban i wallen. Tella daɣen Fransa n ddaw tmurt, tinna anagar widak yexza
Rebbi i ţ-yessnen. »
Dda-Rabeḥ seg-sen, neţţa akked Salem. Xeddmen deg uɛebbuḍ
n lmina, zedɣen ɣer tama-s, ula d učči-nsen ixleḍdeg-s uɣebbar-is. Ula ticki ara ţarran
nnefs, ikeccem-asen ɣer turin, rkant akk. Zik i ţenkaren, ad cidden
taftilt tafḍist, ţadren deg ugerzi n tmurt, isebleɛ-iten dayen.
Tameddit i ten-id-tesusuf, 12 n tsaɛtin deg uɛebbuḍ-is, i tidi,
tillas d tuggdi. D iberkanen am buḥmum nni i d-qqazen. Akken yal ass ulac
asgunfu. Akken i tɛeţbeḍ ara tsewwreḍ. Ţarran-ţ
i iɣallen-nsen. Aṭas i iɣur ṭmaɛ n yedrimen. Aṭas
i yeǧǧan dinna afud-nsen neɣ tarwiḥt-nsen. Degmi i
d-yeqqim-d deg wawal : aɣrum aberkan.
Asmi tekker lgirra, Dda-Rabeḥ ula d neţţa yuɣal-d ɣer
tmurt. Yeffeɣ ɣer umadaɣ, neţţa akked Salem daɣenni.
Ffɣen ad kksen tillas d weɣrum aberkan, d tuggdi. Salem yemmut, ma d
neţţa yeggra-d ɣer deffir. Atan yuɣal d aɛessas, sdat
lbiru.
Yefka-yas afus-is. Winna iḥemẓ-it. Ifassen n Dda-Rabeḥ
weccmen akk s tecraḍ n lmina. Ur as d-yeǧǧa umadaɣ ccwami
akken i s-tent-id-teǧǧa lmina. Aglim iweccem ma d turin-is rkant akk ɣer
daxel.
– Amek, a Dda-Rabeḥ, i tebraţ nni rran-ak-d neɣ werɛad ?
– A Wellah, ma yewweḍ waggur, ar iyi-d-rran i tebraţ nni.
Skeflen-d akk ddusyi-inu. Seg wasmi kecmeɣ di 42 armi d asmi i
sen-d-ttaxreɣ di 55. Ur yenqis wass.
Tuɣ, d Muḥend-Ameẓyan i s-yuran tabraţ nni.
Yura-yas-ţ ɣer lmina anida ixeddem zik. Inuda ɣef leḥq-is,
ɣef iseggasen nni yexdem zik di Fransa. Nniqal iɣil d akellex. Aggur
kan, rran-as-d ajaweb, neţţa am wakken ur yumin ara. Wagi d ayen ur
yeqbil leɛqel-is.
Amek neţţa i d-yettaxren si lmina deg 55 akken ad ijahed, ad
isufeɣ Fransa, assa ad as-d-txelles tidi nni yesmar deg-s. Neţţa
yennuɣ-iţ. Yerna idrimen ddeqs. Ssuma n tidi nni yesmar di lmina
tugar ssuma idammen nni yesmar deg umadaɣ. Mačči am upansyu am
wayeḍ. I neẓra mazal ad nẓer. Dihin ṛwan.
– Ihi, qrib ad k-id-xellṣen.
– A Wellah, ar am win i ten-yufan.
– Tura, meqqar ifukk fell-ak laẓ. Ad tuɣaleḍ d
amerkanti. Tajerniṭ-ik tleḥḥu, idrimen umadaɣ, wid n
lmina. Ulac win yellan am keč.
– A mmi-s n Salem, i iţuɣaḍen anagar widak yemmuten.
– Nek ur ak-in nniɣ kra. D
keč i iwalan.
– Nek d baba-k neɛdel aṭas aṭas. Ur d-qqareɣ ara d
atmaten. Tikwal, imeddukal ugaren atmaten. Mačči d tagella d lmelḥ
kan i nečča akken, nečča aɣebbar d carbun,
nečča aɣrum asemmaḍ d weɣrum aberkan, nečča
akken laẓ d lbarud. Neţţa yemmut, nek ur ẓriɣ acu
ara rnuɣ deffir-s, acu aḥeq Rebbi, limer yeẓra akka ara teffeɣ,
yili ur yeqbil ad yemmet.
Yenna-yas :
– Qim, a Muḥend-Ameẓyan.
Yeqqim. Akkersiw d asemmaḍ. D akkersiw n wuzzal,
yeččenčen ansi k-yehwa ad as-d-tesleḍ. Ticki ara d-yini Dda-Rabeḥ « qim », ameslay
ad yiɣzif. Yerna mačči d menwala iwumi i t-yeqqar.
– Mmi-s n Salem am mmi neɣ ugar. Skud lliɣ di luzin, yiwen ur
t-id-iṣaḥ ad as-yexdem kra. D mmi-s umeddakel-iw. Tarṣast nni
yenɣan baba-k, d nek i tezgel. Neţţa tḥuza-t yeɣli
din menṭeq. Tarṣast tis snat, tḥuza-yi-d deg uɛebbuḍ.
Wwiɣ leḥrara amecwaṛ ameqran, si Tasaft-Ugemmun armi d At Weɛban.
Tedduɣ, zerrɛeɣ idammen-iw. Ţɣumuɣ-ten s wakal,
akken ad ffreɣ ljerra-w. Mi wwḍeɣ ɣer At Weɛban, uɣaleɣ
amzun d lfina. Ɣliɣ tama n taddart gar sin icuqar. D imeksawen i
yi-smenɛen. Ddmen-iyi armi d yiwen wexxam, 10 wussan ur d-rriɣ s lexbar, zzreɣ
deg umeɣrud.
Taqsiṭ-a, yessen-iţ Muḥend-Ameẓyan awal awal. Ur
d abrid amenzu i s-ţ-id-yeḥka Dda-Rabeḥ. Neţţa seg
widak i d-yeţmektayen ayen sɛeddan akken ad yifsis wassa, yak assa ẓzay
fell-asen, qebren wulawen. Ilaq-asen yiḍelli akken ad yeɛziz wassa.
Assa icemmet iḍelli. Assa yexdeɛ iḍelli.
Ikemmel ameslay armi yeɛya, Muḥend-Ameẓyan yesmuzgut-as :
– Yiwen ur ak-yezmir, a mmi-s n
Salem. Nek am baba-k neɣ ugar. Anẓad
yellan deg uqerru-k, taxlult nni yellan di tinzert-ik, neɣ accaren
nni-inek imerrka, yiwen ur yezmir ad ten-yennal, skud ddreɣ. Acu, keč
daɣen issin iman-ik. Acu i k-ixussen tura. Yak axeddim yella. Tanezduɣt
ɣur-k. Ma ixuss-ik kra, aql-i da. Ẓriɣ amḍiq-ik yeɛteb
cwiṭ, ur ţaggad, aql-i la kkateɣ amek ara k-beddlen. I wembaṣi
nni n gma-k atan ur d-iban ara. Anef-as, winna yeḥma uqerru-s. Asmi ara
ifaq d yiman-is, ad d-yuɣal. Acu kan, keččini ur t-ţqaran
ara. Aru-yas, rnu-yas, ɣas ma ur
ak-d-yerra ara. Ma d keč, ma tuɣeḍ awal n dadda-k Rabeḥ,
serked iman-ik. Tamurt-a, yewwi-ţ wasif, tedda deg uḥemmal. Tamurt
am ta, uggaɣ, ur treffed ara akk iman-is, terreẓ anida ur tjebbeṛ.
Ad kken-yeṣser Rebbi s yelmeẓyen-a, amek ara teḍru yid-wen.
Aql-aɣ teẓda-yaɣ am temẓin teẓda tessirt, nuɣal
d iwzan. Nuɣal d ixeclawen. Yiwen ur yeɛqil gma-s, yiwen ur yeɛqil
ula d iman-is. Argaz yuɣal d tili, mi tqerrbeḍ ɣur-s, ad tafeḍ
kra din d ulac. Ɣas ad teqqareḍ ifukk fell-i laẓ, yak nek
mačči d azger i lliɣ, mi ččiɣ ad rreɣ ifeẓ.
Ul ifelleq. Ɣas akka ur ɣriɣ ara, allaɣ-iw ur iṣedded
ara. Ula d nek ferrẓeɣ. Taswiɛt ur teswa tibṣelt. Serked
iman-ik.
– A Dda-Rabeḥ, taɣuri tikwal d tidderɣelt i d-trennu.
Akken ahat azal n rrbaɛ n tsaɛeţ neţţa d
ameslay. Tikwal amzun d tuggdi i t-isaggad. Tikwal amzun d aɛeggen i
s-yeţɛeggin. Ineddeṛ-it akken ara yendeṛ baba-s mmi-s.
Dda-Rabeḥ yellez. Dayen tesdebdeb-it ddunit. Tefla-t akk, ama deg wallaɣ
ama deg ugerbuz.
Iger-usammer d
taferka n Malḥa
Nenna-d Iger-usammer d taferka n Malḥa. Ljil i ljil, wa iţaǧǧa-t-id
i wa armi i d-tewweḍ ɣer Salem, argaz-is.
Mi wwḍent ɣer tseɣlit, tader Malḥa ad d-teddem
sella d tgelzimt anida i tent-teffer. S
uɣiwel kan, tekkes-d cwiṭ n waffar. Taḥemmuţ la
ţ-teţraǧu. Seɛdiya uFerḥat neţţat d Werdiya
n Ɛemran ɛnant abrid ufella akken ad sfeqdent i wayla-nsent ula d
nutenti. Tanila-nsent temgarrad sya d afella. Taḥemmuţ
neţţat d Malḥa akken ara kemmlent abrid alamma d taddart. D
abrid n wennar ara awint, yegzem. Akken kan i d-tekkes cwiṭ n waffar, Malḥa
teddem sella d tgelzimt. Assa dayen ifukk usefqed.
Annar zik, asmi tegget tfellaḥt, ţḥaraben medden
fell-as. D lmecmel, d ayla n medden akk. Yiwen ur t-yeqqaz, yiwen ur yesrusuy
deg-s ayen ara t-iḍuren am yeblaḍen n lebni neɣ iḍumman.
Ţḥadaren medden annar. Ţqadaren aɛessas-is. Deg-s i
serwaten medden deg unebdu, adrum adrum, yal wa s nnuba-s. Ussan imenza unebdu,
gar izegzawen d iquranen, ad nnejmeɛen fell-as wat taddart, ad t-bḍun
daɣen d nnuba. Win yebɣan ad yezwir, ad yendeh ; win yebɣan ad
yeggri, ad yendeh.
Akken ara bdun medden tamegra, ad bdun aslaɣ n wennar.
Ţgent-as tiwizi tsednan : aslaɣ d ayla-nsent. Llant tid ara d-yawin
leɣbar deg iqecwalen. Llant tɛebbajin, tidak itewlen, ad bdunt aslaɣ.
Tikwal, ma ulac leḥzen di taddart, s ubendayer d ucewweq i ţallent
iman-nsent. Daɣen tiɣratin.
Seg wasmi ara yesleɣ wennar, yiwen ur ileḥḥu fell-as,
akken alamma tuzdag tirect taneggarut, mi ffɣent ssmayem, tizi n ḥertadem.
Anebdu akk d ayla n wennar. Am wass am yiḍ, yeččur d irgazen,
arrac, izgaren. Deg wass serwaten, mi iɛedda uzizwu, cwiṭ d lmeɣreb,
ad bdun asizdeg alamma yeɣli-d yiḍ. Asizdeg ilaq-as wezwu, degmi i
t-ţaǧǧan i tmeddit. Mi fukken asizdeg, ad sersen tuzzar, ad acaṛen
tijemmaɛin, ad tent-ɛebbin yeɣyal. Dayen ifukk wass d leɛtab-is.
Ussan unebdu ɣezzifit. Tikwal iṭij iṣerreɛ, azwu swayes
ara sizdgen ulac, ad d-yaweḍ yiḍ werɛad bdant tirac. Deg
wennar i ţnusun ifellaḥen.
Asmi tebda lgirra, irgazen akk ffɣen taddart, tedda yid-sen tfellaḥt
d userwet. Kra din ibuṛ. Asmi tefra, wid i d-yuɣalen, ama seg umadaɣ
ama si lɣerba, amzun rrẓen ifassen-nsen, tafellaḥt d userwet ɛerqen-asen.
Gren akk iman-nsen anida nniḍen. Wa yerra-ţ i tiɣin d wesnuzu,
wa iger iman-is ɣer lbiru, wa yerra-ţ i leqhawi. Lḥasun
sentellen akk iman-nsen. Kukran akal d tyerza. Kukran amger d userwet. Nnuɣen
ɣef wakal-a, mmuten fell-as, d tideţ. Ziɣen mačči
akken ad t-xedmen, ad t-mserbaḥen, akken ad teddun fell-as s isebbaḍen
ijdiden d ikustimen. Akken ad ţzuxxun fell-as, mačči akken ad
ţzuxxun yes-s.
Annar n taddart neţţa ur as-iruḥ wara. Tura yuɣal
ţuraren deg-s warrac. Simal simal ţeggten
fell-as. Ulac aseggas deg ur d-teffiɣ ara tissi nniḍen. Medden
ţarwen rennun. Zgant tlawin deg tadist neɣ deg waddud. Sefruruxent !
Mi imed kan cwiṭ weqcic, yemma-s ad t-id-tceggeɛ ɣer
wennar. Din ad yazzel, din ad yurar. Annar i warrac kan, tiḥdayin ad
rebbint wiyiḍ, widak mazal di taţalt.
Assa atan annar teɣli-d fell-as talwit. Ad as-tiniḍ ulac
aqcic di taddart. I-mi izad usemmiḍ.
Taḥemmuţ teslebleb :
– Ay aɛessas n wennar !
Malḥa daɣen :
– Ay aɛessas n temnaṭ-a
!
Sellment ɣef uɛessas n wennar. Ɣur-sent werɛad
yennejla sya.
Bdant keccment ɣer taddart. Taqrart ufella i d-kkant. Abrid yezga d
asawen alamma d tajmaɛt, syin isekser alamma d axxam n Malḥa. Di
tama-ya ufella i tezdeɣ Tḥemmuţ. Teggull-as i Malḥa ar ad
tekcem ɣur-s, ad d-tsew afenjal n lqahwa. Tin teţgalla, tin
teţgalla. Armi i s-d-tger Muḥend-Ameẓyan di limin, tesusem Malḥa,
tuɣ-as awal.
Azrug anida tezdeɣ Tḥemmuţ d ajdid, ulsen-as akk aseggas
nni yezrin, gan-as tacemlit. Tiṣeddarin bnant, tiregwa n waman, izulixen ɣzan-asen
ddaw tmurt. Kra yebnan s yedrimen i d-tejmeɛ taddart. Ssan-as akk i webrid
agerrac, ɣer sdat ad as-rnun ssiman. Asmi ara tewɛu taddart, ad
d-tejmeɛ daɣen idrimen, aɛeggal aɛeggal, yal wa s wacu
iwumi yezmer. Ad d-aɣen sselɛa di Tizi, sin neɣ 3 wussan n
tcemlit, kra din ad ifakk.
« Irgazen imeɛzuzen, anagar ayen iwumi ur zmiren ! Ma d ddewla
teqqen allen-is fell-aɣ, ulac afus i tudrin, awi-d ad tezmer i temdinin. »
– A Malḥa, la qqaren qrib ad aɣ-d-awin trisiti !
– Akka i sliɣ ula d nek.
– Ad fakkent fell-aɣ teftilin n lgaz d tcemmaɛin.
– Dayen aql-aɣ nedderɣel si dexxan. Yiwet d nek aql-i deɛmumceɣ
akk. Ṭbib yenna-yi-d ur am ilaq ara wabbu. Meskin.
– At uzaɣar, dayen, ussan-a iɛeddan i sen-ţ-saɣen.
– A win yeddren ad as-neḥder.
Tazeqqa n Tḥemmuţ am tin n medden akk, widak yeqqimen di tmurt ur nnejlan ara ɣer
Fransa. Tebna ɣef lqaɛa, akken bennun wat zik. Tawwurt n wesqif tuɣal
s tsaruţ. Teldi-ţ Tḥemmuţ, tezwar s asqif. Terna ɣur-s
Malḥa, terra tawwurt deffir-s.
– Aṭas aya ur d-tekcimeḍ, a Malḥa.
– Ddeqs aya, ahat aseggas neɣ sin. Sliɣ tgerrzeḍ
axxam-im.
– Acu i d agerrez deg wexxam n temɣart, tugeţ ma iman-is kan i
tella. Tama n wadda selɣeɣ-ţ-id ilindi s ssiman, yerna bniɣ-as
tawwurt i udaynin. Rniɣ-ţ-id d taxxamţ. Lemdawed dayen reglen.
Teldi tawwurt n tzeqqa. Agens yessa, d azeddgan. Leḥyuḍ selɣen
s tumlilt, d izedganen, d imellalen. Tajguţ tbubb kra icettiḍen. Di
tesga, snat tkkersiwin, d nutenti kan i ţraǧunt. Tasga iwalan
tawwurt, deg-s tancirt teččur d leḥwal, akk d tabla. Di tama
tazelmaṭ, akanun werɛad yexsi, si tsebḥit i yesduxxun. Di tama
tayeffust ikufan akken llan zik i llan tura, reqmen akk, ad as-tiniḍ ugin
ad qedmen. Tama udaynin tebna, tesleɣ, lemdawed qban akk. Tebna tewwurt
anida yella zik unekcum ɣer udaynin. Teldi tawwurt nni, tesekcem Malḥa.
Adaynin yuɣal d taxxamt deg-s yeẓzel wussu ɣef umeṭreḥ.
Deg-s takwaţ n wesɣar. Deg-s asenduq n teslit n wasmi i d-tedda Tḥemmuţ.
– Ah ziɣ akka, a Taḥemmuţ, tgerrzeḍ axxam-im akken
ilaq, nek ur ẓriɣ. Ur iyi-d-tenniḍ zik ad am-ferḥeɣ
! S warraw-iw, ar iyi-tifeḍ tanezduɣt, nek yesɛan ilemẓi.
– Teẓriḍ, a Malḥa, limer Muḥend-Ameẓyan d
mmi, ur t-ǧǧiɣ akka. Yili ad as-jewǧeɣ akken i s-yehwa
yexdem. Ma d kem, a weltma, aql-akem teǧǧiḍ iman-im, teǧǧiḍ
mmi-m. Sfezwi cwiṭ, a tawaɣit, mačči anagar kem i teqqed
ddunit.
Tuɣal Malḥa am win i ţ-id-yewten s ubeqqa. Ayen akk akka
i s-d-teqqar Tḥemmuţ, d tideţ. Aṭas ur tecliɛ deg
yiman-is neɣ deg wexxam-is.
Qqiment akken taqerrut ɣer tqerrut. Taḥemmuţ tesmendeg i
tmess. Yuli uḥejjaju, isaɣ axxam s
wurɣu. Sbarecwent i snat.
– A Taḥemmuţ, meqqar kem teǧǧiḍ ikufan nni.
– Ɣas tura dayen d ilmawen, ǧǧiɣ-ten i rriḥa n
at zik, widak yebnan axxam.
Lqahwa la tḥemmu. Tisebbaḍin ukawaču ţfuṛunt
akkad i ukanun. Ticki ara teqqim tasa d win tebɣa ulac am wakken. Awal ma
yella, yebɣa-t wul, ma ulac-it ula d tasusmi telha. Mqarabent di ţeǧǧa,
mqarabent deg uxemmem. Mqarabent di talwit, akken mqarabent di tuggdi. Taɛekemt
n wassa d tin n yiḍelli akken i ţ-cerkent. Daɣ tikli ddant
assa, d tin ddant zik nni. Kra din ad yifsus. Asbak yesbek wustu, addegdeg n yeɣsan,
bdan fessin am wegris ddaw yiṭij.
– I tkanna, acu i ţ-terriḍ ?
– Takanna werɛad i d-yewwiḍ
wass-is. Asmi ara zemreɣ ad as-ldiɣ taḍwiqt, ad tuɣal d
taxxamt daɣen. Ma yella inebgi i d-iger Rebbi ad yens deg-s.
– Zik axxam, adaynin, takanna, tura axxam d snat n texxamin. Ifukk
fell-am ddiq. Yerna ur thuddeḍ kra. Fiḥel asali akka xeddmen wigi
yeṛwan idrimen, bɣan ad nnalen igenni. Ur sɛan sser
yedrimen-nsen, ur yesɛa sser lebni-nsen.
– Ula d nutni yeffeɣ-iten sser. Ssḍen !
Mi swant lqahwa, tekker Tḥemmuţ tesared ifenjalen. Syin
tesmendeg i tmess abrid nniḍen. Terna-yas isɣaren iḥeḍmen
akken ad teṭtef di tqejmurt n teslent. Aslen mačči am tasaft,
tewɛer tuttfa n tmess deg-s. Ula d irrij-is yemgarrad. Tirgin n tasaft ɣellint-d
d tiqamtin, tid n weslen ţeftutusent d aftutes, imir kan ţuɣalent
d iɣiɣden.
– A Malḥa, fiḥel limin gar-anteɣ, tura ad d-seḥmuɣ
cwiṭ n seksu, ad nger talqimt.
Taḥemmuţ teddem-d inyen, tezger-iten i ukanun, tesers
fell-asen tabaqit. Tedhen-iţ s zzit uzemmur tesbek di teqlilt. Mi teḥma
tbaqit, tesmar ɣur-s seksu, tebda treggi deg-s akken ur ireqq ara. Zzit
uzemmur d seksu ticki ara mlilen ɣer tmess, amzun d urar i ţuraren,
tterḍiqen rennun, taggara nebbcen tinzar d yineɣ. Ţlalen-d
imetman akken ad tishil tuffẓa. Taɣenjawt yenjer uneqqac, ma ulac
seksu iwumi-ţ ?
Mi sen-d-yesla ţmeslayen, yeffeɣ si lbiru-ines. Seg wemnaṛ
i ten-id-iluɣa :
– Acu yeḍran akka ?
Tuɣmas userdun asjafay, aqerru-ines ur d menwala, amzun imug s
talext. Snat wallen kadent xussent deg
usekkud. Acebbub-is ur izad ur yenqis, amzun d neţţa i d aḥeffaf.
Icenfiren-is annect-ilaten : « yiwen itessu-t, wayeḍ yeddal-it ! » D tamacahuţ. Isakked
Muḥend-Ameẓyan, iɣunza Dda-Rabeḥ ; tizzya n bab-s, amzun
d izi sdat-s :
– D keč aya ?
– D nek aya !
–
Kcem !
– Ar
d-becceɣ.
Yekcem ad iger. Mi ifukk, yaf winna yeldi tawwurt n lbiru akk s tehri-s.
Muḥend- ibezḍan Ameẓyan yebda asuref ɣur-s. Mi yewweḍ
amnaṛ, twet-it-id yiwet rriḥa teṭtef-it di taɣect. Yexleḍ
dexxan d tidi, ṣsnan (*) iqaciren d wurḍan. Iban bab n lbiru
iţaggad asemmiḍ, asfaylu yezga yemdel. Yerna iserreḥ-as i useḥmu
armi teţfuṛu tidi-ines. Winna atan ɣer tabla-s. Udem-n-talext
iqubel-d Muḥend-Ameẓyan. Tabla teččur d lekwaɣeḍ,
wa nnig wa. Lekwaɣeḍ daɣen di texzant. Lekwaɣeḍ deg
yiwet teɣmert sufella n tabla nniḍen. Lekwaɣeḍ ula di lqaɛa.
Imiguyen n dexxan teččur tqessult. Udem-n-talext tura mi
yeqqim amzun ur t-tezdiɣ tudert. Yeqqur akk, yugar buɛfif di tɛacurt.
Yenna-yas :
– Qim.
« Ula d acemux ziɣen yezmer ad d-yemmeslay ! »
Yeqqim Muḥend-Ameẓyan ɣef ukkersiw d aḥmayan,
yella win yeqqimen deg-s llina. Isakked akka d wakka, anagar nutni deg sin.
Yewhem Muḥend-Ameẓyan. Nniqal iɣil ad ten-id-yaf akk da,
ad as-gerrzen rreḥba,
taggara anagar wagi
iman-is i t-yeţraǧun. « Ahat ad tifsus temsalt. Lxewni, Taher,
Si Muḥend uƐli, Dda-Rabeḥ uggaɣ rnan-d kra sɣur-sen.
Ḥader acu i d-teqqareḍ. Ad ţ-ddun fell-ak, alamma sekrehen-ak
luzin. »
Lbiru d ilem, anagar Udem-n-talext i t-yeţraǧun, yerna atan ur
t-id-isawem ara akk.
Di berra tsuɣ la sirène.
D tamudi imekli i terbaɛt-is, widak ibeddun ɣef lxemsa n tsebḥit. Aţan tura d lɛecra
d wezgen. Ad d-ffɣen akk imeddukal-is, d tazzla ɣer lkantina. Azgen n
tsaɛeţ i wučči.
– D la sirène ! D lawan imekli
i terbaɛt-ik.
– D tamudi-ines.
Taɣect n wUdem-n-talext amzun agemmaḍ i d-tekka, neɣ
amzun i yiman-is i yeţmeslay.
– Imeddukal-ik d lawan ad ţ-ssden, ma d keč aql-ak da !
– Aql-i da ! Mačči d nek i inudan fell-ak. D keč i
yi-d-iluɣan.
– Ihi, ziɣenni d tideţ d awal i tɛellfeḍ ! Werɛad
i d-ldiɣ imi-w, aql-ak teččiḍ-iyi-d.
Muḥend-Ameẓyan, deg wul-is : « Amexluq-a, d anbac ara
yi-d-inebbec. Uggaɣ yestufa-yi-d, s tideţ. »
– Teẓriḍ limer am nek, ula d alaɣi fiḥel ma nluɣa-yak-d.
Iger afus-is ɣer leqjer, yebda yesferfud. Ijbed-d yiwen zzmam d
azegzaw, yura s ssmex d aberkan. D ddusyi n Muḥend-Ameẓyan.
Isers-it ɣef tabla. Yeldi-t, yiwet yiwet, ur iḥar ara. Mi itezzi
akken irennu, Muḥend-Ameẓyan yebda irekkem, acu iga algam i
yiman-is. Yemmekta-d ayen i s-nnan imeddukal-is. « Ihi ur skaddben ara. »
– Limer am nek, taqsiṭ-ik ẓriɣ amek ara ţ-fruɣ.
Fiḥel akk ad d-tkecmeḍ ɣer da.
« Udem-n-talext, yiwet taddart neţţa d Lxewni. Di leɛmer-is
ahat iɛedda tlatin, zik nni yella yeqqar di Lezzayer, yuɣal ceggɛen-t
ikemmel leqraya-s akkin i uzegza. Amexluq-a seg widak yeddan yid-sen, ɣas
yeɣra aṭas, allen-is medlent, abrid-is d bu tillas. Iwet-it butellis
ɣef imeddukal-is. Yečča di lmedwed akk d imeqranen. Ufan-t,
yufa-ten. Sulin-as tanseɣt, neţţa yuɣal d aṭarus.
Asmi i d-yusa si Fransa, aṭas ixeddamen ferḥen yes-s. Nnan-as wagi
d ilemẓi, yeɣra yerna d mmi-s n tmurt, di taddart i d-yekker, d
amsedrar akka am nutni. Ussan nni imezwura asmi yebda axeddim, ɛellqen akk
medden ɣur-s, yes-s i ţwalin. Yuɣal iban-d ur d argaz, d aqjun.
Yedda-ţ fell-asen, isekreh-asen luzin, isekreh-asen aɣrum i d-ţṣewwiren.
Aṭas i yestaxer. Yiwen wass di Tizi, yezzwer-as-d yiwen weqcic, yeṭtef-it
deg yiwet tezribt. Limer mačči d imsebriden i t-imenɛen, ad
d-yesmir iẓerman-is s ujenwi. Dɣa seg wassen, werǧin yeffiɣ
iman-is di temdint. Ɣas akken tɛedda fell-as mačči ad yerr
aḍar, yerna di tussḍa ! »
– Atan wagi d ddusyi-inek. Kra din yura deg-s. Asmi i d-teɣliḍ
ɣer ddunit, kra din yura di twenza-k. Asmi i d-tkecmeḍ ɣer da,
kra din yura di ddusyi-inek. Ɣas kan eg-as am twenza-k !
Muḥend-Ameẓyan yenna-yas deg wul-is : « Wagi, uggaɣ i tmeqranin iwumi i
d-yestufa. Ma yella-d kra ar ad gluɣ yes-k ! »
– Jjwaǧ ur tejwiǧeḍ ara. Dderya ur tesɛiḍ ara...
Yesneḥneḥ, abrid neɣ sin. Yejbed deg igirru. Isufeɣ-d
abbu deg wanzaren-is. Ikemmel ameslay.
– Deg taddart i tzedɣeḍ. Yemma-k mazal-iţ tedder, ma d
baba-k...
Yuɣal Muḥend-Ameẓyan, am win i t-id-yewten s wenzel. Inṭeg-d
seg ukkersiw. Ibedd ɣef iḍarren-is. Yexreb kra din gar wallen-is.
Yeţţu ayen i s-d-nnan Lxewni d widak nniḍen. Isuɣ :
– Sel ! Eǧǧ imawlan-iw deg wemḍiq-nsen, ay yiwen wezger
!
Wayeḍ ikemmel ameslay-is, amzun ur yesla ara.
– Tzeɛɛqeḍ ! Ṭbiɛa ulac ! D bu tlufa ! Yura
di ddusyi-inek. Lxedma tikwal txeddmeḍ, tikwal teţarraḍ-ţ
kan i iɣimi. Yiwen wass teṭtfeḍ ccif-ik di lexnaq. Atan assagi
treggmeḍ-iyi-d nek.
Yuɣal Muḥend-Ameẓyan ɣer ukkersiw-is. Yeẓra
acu yebɣa umexluq-a. Limer ad iger ɣur-s s ubunyiw, ad as-yeg lebɣi
: ad t-nfun si luzin dayen. Yenna-yas :
– Ma d tamacahuţ-iw ara yi-d-tawiḍ, ssneɣ-ţ seg
wasmi tebda.
– Yerna keč seg yemsedramen. Iles-ik yugar iɣallen-ik. Ameslay
tessneḍ-as ! Kra n wanida yella ccwal, keč aql-ak dinna,
teţekkiḍ. Kra n tikkelt ara tili tagant (*), keč telliḍ
deg imezwura. Mačči abrid neɣ sin i k-nɛeggen. Abrid-a d
aneggaru. Ass nni n lerbɛa iɛeddan, tesnekreḍ wahruḥu di
lkantina. Tewteḍ aṭas deg ubaɣur d lpulitik n tmurt-nneɣ.
Terriḍ-asen lxedma d taberkant i imeddukal-ik. Tgezmeḍ-asen
ifadden. Seg wasmi i d-tkecmeḍ ɣer da, teddiḍ-ţ
fell-asen. Nutni msakit ɣef weɣrum i ţazzalen, susmen-ak armi d
assa. Tura ɛyan deg-k. Bɣan talwit, ad d-sisen aɣrum-nsen, fiḥel
ccwal. Ad ṛebbin arraw-nsen di liser. Ad salin abaɣur n tmurt-nneɣ.
Ad d-necbu lejnas nniḍen. Abrid-a i tebdiḍ teţawiḍ
yezmer ad k-isiweḍ anida ur d-teţuɣaleḍ. Ta i d tikkelt
taneggarut, ḥader iman-ik !
Muḥend-Ameẓyan isukk-as awal-a :
– Teẓriḍ, anida bɣuɣ awḍeɣ keč ad
gluɣ yes-k.
Winna yeɣreq deg umeslay. Yerwi-ţ akk : abaɣur, tagrawla,
asedrem, akabar, asummer, lḥebs. Lḥasun kra din yerkwec. Tikwal
yeţmeslay s wawal amecṭuḥ amzun d bab n leɛqel. Tikwal
isalay awal, imi iseglaf, ifassen xebbḍen, icenfiren ţarwen-d
takufta amzun d kra i t-izedɣen. Tikwal ɣur-s amzun mačči
anagar Muḥend-Ameẓyan i yellan sdat-s. Amzun llan akk wigi i
s-yerran luḍa d asawen, isemlal-iten-id di lbiru-ines, yeɣli deg-sen
s wawal d uwekkim. Muḥend-Ameẓyan mačči d argaz iman-is.
Muḥend-Ameẓyan d wigi akk yebɣan ad sdermen tagrawla, d wigi
yebɣan ad d-seɣlin ccwal ɣef tmurt, wigi isawalen tamaziɣt,
wigi i d-yesnulfan ayen ur nella, i d-yesnulfan tilufa tijdidin, bɣan ad
awin tamurt ɣer wasif. Ugar !
– Limer am nek ur ţsawameɣ yiwen. Zerriɛa-ya mačči d ameslay i
s-ilaqen. Zerriɛa-ya, anagar leḥbus d rrṣas i s-izemren. Leḥbus
d rrṣas i izemren ad menɛen tanemla, tamurt, abaɣur, tagrawla.
Acu i d-yewwin ceɛban di remḍan ? Acu i d-yewwin tilelli ɣer
luzin ? Acu i d-yewwin tamsalt-a n tmaziɣt ɣer uxeddim ? Zik teṛwam
tilkin, tura teṛwam aɣrum armi i d-tesnulfam awalen-a akk swayes i
tesṭerturem. Tamaziɣt-a d kunwi i ţ-id-yesnulfan, zik
ulac-iţ. D iɛdawen-nneɣ n berra d wid n daxel i kken-id-iţɛemmiren
! Limer am nek, ula d ameslay ad wen-t-kkseɣ. Limer am nek, ad wen-t-rreɣ
d ilili !
Yuɣal Muḥend-Ameẓyan iqurraɛ iman-is, agerbuz ma
ilaq yezmer ad iwexxer.
« Amexluq-a uggaɣ yuɣ-it kra. Yemxel. Lkerh izedɣen ul-is
limer ad d-yenɣel yezmer ad ineɣ.
A tawaɣit, d wigi ziɣ i ɣ-iḥekmen ! Wagi tasga-ines
di Wad-Ɛisi, ad t-ilawi ṭbib iderwicen. Wagi atan tura d aqerru n
luzin, neţţa yedɣel, ul-is d aberkan ur yelgim ara ula d
iles-is. Tamurt meskint, kra yellan d aderwic yuɣal d agellid. Akka tura
wagi yal ssbeḥ mi ara d-yader di tumubil n luzin ad as-tiniḍ terbeḥ
lalla ! Akustim, takrabaṭ, akartabl,
zik yuɣ-iţ di leɛqel-is
! »
Cwiṭ akka iṣuni-d tilifun. Yeddem-it winna s zzɛeq,
iseglef deg-s :
– Acu ? Amek ? Tura kan.
Yergem Rebbi 3 neɣ 4 iberdan. Yergem daɣen « yemma-tsen akken
ma llant. »
Yekker. Yesfezwi am uramul di tefsut, winna ara yeqqes yizi. Yenṭeg
ɣer berra ula d abalṭu-ines yeţţu-t. Yerna iţaggad
asemmiḍ, yezga yenneḍ deg ubalṭu d wetriku am unebdu am
tegrest. Tura atan yunef ɣer berra ɣas aḍu d win igezzmen. Yeǧǧa
Muḥend-Ameẓyan din ɣef ukkersiw, ddusyi-ines ɣef tabla.
Akken kan yeffeɣ, iwet Muḥend-Ameẓyan ɣef zzmam
nni, ijbed-it-id ɣur-s. Yeldi-t. D tideţ, kra n wacu yexdem di luzin
atan din. Ismawen imeddukal-is uran din. Amek tga tnezduɣt-is. Uran isem n
ţberna anida yeţɣimi. Tiktabin yeqqar, anida i tent-id-iţaɣ.
Asmi yeṭtef Ibki di lexnaq, asmi i s-terreẓ tmacint. Ula d ismawen
n teḥdayin akked yeţmeslay atenad din.
Muḥend-Ameẓyan deg wul-is : « Amek, nek aṭas i ţuɣ
di temsalin-a, nutni jerḍen-iyi-tent deg uqerru akka akk ddunit-iw ! Akka
i d tamurt ! »
Ata ikcem-d Dda-Rabeḥ amzun d kra i t-id-iqeddmen. Yenṭeq-d ɣur-s
:
– Tesliḍ neɣ werɛad
?
– Acu daɣen a Dda-Rabeḥ, d times ahat i yekkren yerna aql-aɣ
di cebrari.
– Mačči d times, a qessam-ik ! D imeddukal-ik, ugin ad kecmen ɣer
lkantina ad ččen, alamma teffɣeḍ sya.
– Acu-t daɣen wa ?
Yekker Muḥend-Ameẓyan, iqerreb ɣer teḍwiqt. Isfeḍ-iţ
s yiri ufus-is. Djaj yemmundel si dexxan d nnefs yeggten di lbiru. Iwala
imeddukal-is sdat lkantina, qqimen d tarbaɛt, ahat di 100 yid-sen, neɣ
ugar. Iwala Udem-n-talext mi sen-yeţmeslay, ifassen xebbḍen, iḍarren
daɣen.
Iwala yiwen deg imeddukal-is, ur t-yeɛqil ara anwa, yerra-yas awal
i wUdem-n-talext. Akken isusem wergaz nni, ixeddamen akk kkaten deg ifassen,
bdan aɛeggeḍ. Taɣect-nsen teddukel, amzun seg yiwen yimi i
d-teflali.
Dda Rabeḥ yeffeɣ. Iwala-t Muḥend-Ameẓyan mi iɛedda
sdat ṭaq, iqerreb ɣer wegraw nni. Tura bdan ţawḍen-d akk
iqemqumen n luzin. Amray ameqran, imeltaɣen ukabar, ijenyuren. Yekker
wahruḥu. Amzun tewqeɛ-asen tmellalt, ţeḥrittiwen akk. Yal
wa acu i sen-yenna i ixeddamen. Armi i sen-ifukk umeslay, uɣalen ɣer
lbiru-nsen, Dda-Rabeḥ deffir-sen. Ahat ad mcawaṛen.
Ixeddamen bdan ccna, d ubendayer ɣef tewwura :
« Walaɣ tasekkurt, sufella n tzemmurt, argaz-is iruḥ, ibeddel
tamurt ! »
Teḥma zzedwa.
Muḥend-Ameẓyan yuɣal ɣer ukkersiw anida yeqqim, yeɛtad ddusyi nni, iseknunneḍ-it ɣef sin, iger-it
ddaw teɣruṭ-is, yeqfel fell-as abalṭu. Atan ikcem-d Dda-Rabeḥ
:
– La k-qqaren iqemqumen ffeɣ sya, d tamudi imekli. A Muḥend-Ameẓyan
a mmi, ad ak-iniɣ kan, ččan fell-ak timess. Ɣas temnɛeḍ
assa, abrid nniḍen ad k-ṭtfen.
– Sya ar azekka, aṭas lxir, a Dda-Rabeḥ. Tura sikked-d ɣur-i,
cfu kan aql-i sdat-k i ffɣeɣ. Cfu kan ur ddimeɣ kra. Imcumen-a
zemren ad d-rnun fell-i tukkerḍa. Ixir
nadi-yi meqqar tura !
– Acu akka ara teddmeḍ dagi ? Wigi d lekwaɣeḍ imeɛfunen.
Wagi d lbiru n wUdem-n-talext, mačči d la NASA. Ffeɣ ɣef
yiman-ik !
Tikwal Dda-Rabeḥ isufuɣ-d kra imeslayen ! Ddusyi nni ddaw teɣruṭ-is,
yekker-d Muḥend-Ameẓyan yefka-t wemnaṛ ɣer wegnir, syin
yeffeɣ ɣer webraḥ n luzin sdat lkantina. Widak nniḍen ar tura ţkemmilen :
« ... Argaz-is iruḥ, ibeddel tamurt ! »
Ɛ.Mezdad , iḍ d wass, isevtar
127-147
Numéro 44 Mars
2010
Tasekla (Littérature)
Tazwart i tezrigt tis snat n wungal « iḍ d
wadd » sɣur Ɛ.Mezdad, ayamun 2010
Anamek n kra iferdisen di taggara n tedlist.
« Iḍ d wass », tura qrib 30 iseggasen aya seg wasmi i t-nura. Tilufa nni uggaden
imezdaɣ n wungal am Malḥa, Muḥend-Ameẓyan, Dda-Rabeḥ
d Si Muḥend uƐli, zrint akk fell-aɣ !
Iseggasen-a ineggura, tadlist ulac-iţ i
tiɣin, tfukk. Medden i ţ-yeţnadin, ur ufan ara amek ara
ţ-id-sasen. Llan wid i ɣ-ţ-id-isuturen ; aţan tezrigt tis snat, akken ad ţ-ɣren,
ma yehwa-yasen.
Aḍris n tezrigt n 1990, ur as-nules ara maḍi
taɣuri : akken i t-nura i
d-yeffeɣ, ulac aseɣti, amzun d amerway. Arusfus yenser-aneɣ, di
leqlala meqqret, d kra n čaqlala. Degmi llan deg-s wawalen ixussen, llan
kra anamek-nsen yezleg, llant twinas diri-tent, llan isekkilen ur d-zgan ara
anida laqen.
Asikel n tmeslayt ɣezzif, tudert n wemdan wezzilet. Awufan d timerna ara
nrennu i wayen i xedmen wid i ɣ-yezwaren. « Ameggez
weqbel aneggez, mi ara tneggzeḍ ur teẓriḍ anida ara d-tezgeḍ ! »
Tineggura-ya, yella-d kra n wesnulfu deg tira. Llan ilugan, neḍfer-iten ; llan wiyiḍ ur aɣ-ččuren
ara tiṭ.
Mi ara yili webrid uɣen-t uɣemɣum d tillas, yezmer iminig ad
as-teɛreq
tnila, ma ulac afensu uɣur ara isikkid. Akken daɣen mi ara yegget
rray. Afensu, ilaq-as daɣen i win iţarun.
Alugan ajegday di tira n tmaziɣt d wa : yiwen
imesli = yiwen usekkil. D imezgi. Deg wungal-a,
deg wedlis-nneɣ akken yella, akka i nwet ad as-nkemmel. Win
ixeddmen iţissin, dɣa tira tbeddel cwiṭ !
Nnan-d iɛebbwajen ţ azal-is d 2 t, iţusemma yemnenni yakan,
akka : ţ = tt. D ussid.
– « ţ » neǧǧa-t akken i t-ţarun zik, wid i ɣ-yezwaren.
Qrib lqern d axeddim ! Ihi, yezga d ussid : ţnadi,
ţawi, ţazal. I-mi yezga yessed, ulac 2 « ţ », di teɣzi
n tedlist, slid kra iferdisen ur ggiten ara, am : neţţa(t),
eţţu.
Anida nella neţaru « ţ-ţ », tura nura-t
« d t », deg :
– tilawt : zik d tura
– imal d wemyag ifettin : ad tawiḍ, ad tečč.
Tanẓa, amaruz, amserti, uffay ur zgan ara,
alamma anida ulamek, anida ibeddel unamek.
Yezri wezrar iseggasen ɣezzif ; akken
nerna di leɛmer i nerna deg usemres n tmeslayt. Llan wawalen iqburen
zemren ad awin izen atrar, ur ten-nessin ara deg temẓi-nneɣ. Deg tezrigt-a, nger-d kra deg-sen. Nekkes-iten-id deg
wedlis i d-yeffɣen, am : afensu,
asfugan, asjafay, azenneqnaq, ihwah, atg. Llan kra nemlal yid-sen deg
umeslay n yal ass gar 1975 d 2009, am : acacpu, agerbuz, anafaz,
bumlal, iẓedki, kad, sewsi, tanyilt, ur d, tal, tumnayt, zzuf. Acu, ḍrura, ur ggiten ara. Imeslayen-a, wten ad negren.
Kra deg-sen, nekles-iten-id, ncelqef-iten-id, uggaɣ, seg yimawen ineggura
i ten-isawlen !
Awalen-a iqburen, s tira, nezmer ad
asen-nefk asulef nniḍen, tudert
nniḍen : zemren ad dumen.
Awalen imaynuten i d-nugem yakan deg « UMAWAL » n Mouloud
Mammeri, ma kecmen deg usemres n yal ass, nekkes-iten deg usebtar amawal di taggara n tedlist-a, am :
tanemla, tasertit, akabar, afara, takriṭ.
Daɣ awalen iqburen am : anagar,
anezyuf, ustu. Iswi-nsen dayen
yewweḍ ! Qḍan-d.
Llan kra n wawalen kecmen deg usemres n tmaziɣt
tatrart, acu zelgen. Amedya « timetti »,
neţţa yekka-d seg awal « timess »,
ilaq ad t-naru « timessi », ad yeddu d uẓar-ines. Ggten
imedyaten am wa. Llan kra ur keccmen ara di tmeslyat s-sya d afella, i-mi aẓar-sen
yesleg, neɣ ẓzay, neɣ d wurnella, am : aɣrud. Kecmen deg umeɣrud
! Tikwal nbeddel-iten, anida nezmer. Awal ur nla aẓar, ad as-yiwɛir
uɣellel neɣ maḍi ad as-yuɣal d awezɣi.
Tameslayt ɣur-s tanila, ɣur-s zzuf-ines,
ɣus-d dderz-ines, acu, ur d win n yemdanen. Dderz-nsen nutni, yezmer ad iḍur
tanila-ines neţţat. Asxuntec aṭas diri-yas-t ! Tussna,
ilaq ad as-yissin bab-is amek ara ţ-yeldi : teččur d arzazen.
Ggtent tsuqas !
Awal i
tsuta i d-iḍefren, ma zemren, ma ufan amek. Ilaq daɣen ad afen acu.
Ma yella kra deg nxuss, ad as-rnun, ma yella kra deg necceḍ ad t-gerrzen.
Yeǧǧa-ţ-id umedyaz : « anagar win ur neddim, ur
nendim. » Nezmer ad nɣer akka
anamek-is : win ur nendim, armi ur yexdim.
Ɛ.Mezdad,
Furar 2010
Numéro
44 Mars
2010
Tiddukla « Apulée » teţheggi-d yiwen usenfar i unedbu-ya.
Tţxil-k efk-aɣ-d ṛṛay-ik, tiniḍ-aɣ-d ma yella
tzemreḍ ad d-tefkeḍ afus neɣ ma tessneḍ wid ilaqen ad
d-kkin yidneɣ.
Deg wnebdu-agi, ad nefk arazen i yinelmaden yufraren deg Tmaziɣt
deg ukayaḍ n BEM d BAC.
Ilaq ad nheggi seg tura. Ilaq ad d-nessufeɣ awal deg wussan i
d-iteddun: i wakken inelmaden seg tura, ad ḥesben iman-nsen deg
temsizzelt ay llan. Yezmer daɣen, ad d-rnun wiyaḍ ar ɣur-neɣ
deg usuddes n unsenfar-agi.
Kra n tektiwin :
1/ "Les affiches" ad ilint s
Tmaziɣt kan (Taqbaylit, Tacawit, ...) s isekkilen n Talatinit akk d Tifinaɣ
(Tifinagh deg yixef (entête) kan).
2/ Ger
warazen, ad ilin kra n yidlisen n Amar Mezadad, idlisen n Tiddukla Imedyazen,
ungal s Tafransist n Afulay "Amour
et Psychée" :
ad d-nini belli d ungal amezwaru deg wemḍal u ad
nessuter deg yinelmaden, ad d-awin tadyant akken tella ɣer temɣarin,
imi tamacahutt d-yebdar Afulay tella ɣer-neɣ,
seg zik n zik. Ad ilin daɣen:
"camescope, dictaphone, pc portable".
Ad d-nefren wid yesean
ugar n 17/20 (d lewhi kan) deg BEF d BAC u ad asen-neg "test" i
wakken ad d-banen wid yufraren.
Wid akk ara d-nefren akken ad gen "test" ad
asen-nefk arazen (ineggura deg-sen, d idlisen kan ara sen-nefk)
Ad yili "test" deg Bgayet, Tizi, Lezayer,
Tbatent, ... timnaḍin nniḍen akken newea
(nezmer ad nefrern s wayen d-wwin di BEF d BAC mebla "test")
Ar tufat
Numéro 44 Mars 2010
Tadlist-nniḍen :
Le texte intégral adlisfus n usemres n tmaziɣt
tatrart.Pdf, 222 pages dans
notre rubrique téléchargement.
adlisfus n
usemres n tmaziɣt tatrart
Numéro 44 Mars 2010
Tabraţ sɣur Smail
Medjeber :
ABC
Amaziɣ A lire
pour Connaître…
Avez-vous lu le
second volume d’ ABC AMAZIGH,
une expérience éditoriale en Algérie (1996-2001)
Il est temps de le
lire !
« Pourvu qu’il ne vous arrive point tel le sort de cet arbre lequel,une fois coupé de ses racines,
ses feuilles
vertes se faneront et dépériront.
Un arbre sans racines est condamné à mourir. Ne soyez pas, vous gens d’aujourd’hui, tels
des gens
sans racines...
Faîtes en sorte de ne pas devenir des
éternels pauvres
de la Connaissance la plus
large d’esprit et de cœur…
A présent, la Connaissance se
puise dans les livres.
C’est pour cette raison, que j’ai écrit ce
livre : pour vous tous, pour qu’il vous soit une référence, un exemple
à méditer, un fondement
sur quoi vous appuyer et construire. » (Mouloud Mammeri)
C’est,
pour suivre l’exemple de Mouloud Mammeri, que Smaïl Medjeber a fait ce livre :
une réédition, en deux volumes, de
textes publiés auparavant dans les quarante et un numéros, ainsi que
quelques inédits
d’ABC
Amazigh qui paraissait, difficilement, en Algérie.
Ce second volume reprend divers
thèmes : linguistique, littérature, éducation et culture, histoire
ancienne et contemporaine, toponymie, monographie, biographie, onomastique,
patrimoine équin, azref le droit amazigh, l’art berbère, les droits des
enfants…
Dans cet ouvrage, nous lirons, aussi, par
devoir de mémoire, d’émouvants hommages aux militants, intellectuels,
artistes et journalistes :
Miloud Salmi, Mohand Amokrane Haddag, Mohamed Haroun, Lounès Matoub,
Mouloud Mammeri, Mohand Arab Bessaoud, Smaïl Yefsah…
« En
retraçant l’histoire d’ABC Amazigh, vous [Smaïl Medjeber] témoignez utilement
pour une revue qui fut un vecteur
remarquable de la réflexion et de la culture berbères.
Que cette expérience précieuse puisse
nourrir demain de nouvelles espérances ! » (Bertrand Delanoë, Maire
de Paris.)
L’auteur, Smaïl Medjeber, est un militant
berbériste de longue date, connu des organisations internationales de défense
des droits fondamentaux depuis de longues années.
Il
est l’un des penseurs de la revendication berbère.
En
éditant et en dirigeant la
revue ABC Amazigh, qu’il a
fondée en 1996, il réalisa son voeu le
plus cher : sortir de la clandestinité et donner la possibilité à toutes les
sensibilités de s’exprimer, communiquer leurs opinions et leurs idées portant
sur la revendication berbère.
Prix :
20€, le volume I, 20€, 50 le volume II (+frais d’envoi).
Les deux volumes sont disponibles.
Vous
pouvez les avoir en les commandant par courriel à : defiberbere@hotmail.fr
Avec une dédicace de l’auteur en
plus !
… et
transmettre la Connaissance : pour ne pas être des gens sans racines et ne
pas devenir des éternels pauvres de la
Connaissance la plus large d’esprit et de cœur…
Numéro 44 Mars 2010
« Nnul n wallen-im », « Amer » sɣur Brahim Tazaɣart , tukkist deg ummud n isefra « Amulli
Ameggaz », tira éditions, 2009
Adresse
de messagerie électronique :
Adresses
Web:
http://ayamun.ifrance.com/index.htm
tanemmirt, i kra iẓuren
ayamun, cyber-tasYunt n
tsekla tamaziɣt, ar tufat !
@Copyright ayamun 2000
Dernière révision : vendredi 15 juillet 2011
fra_Latn fra_Latn zho_Hant fra_Latn unk kab_Latn kab_Latn ces_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk kab_Latn gle_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mos_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn slv_Latn kab_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk kab_Latn unk kab_Latn lmo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn nya_Latn kab_Latn kab_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk fra_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn nus_Latn kab_Latn fra_Latn fao_Latn unk kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn kab_Latn kab_Latn kab_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn kab_Latn fra_Latn fra_Latn kab_Latn kab_Latn fra_Latn kab_Latn kmr_Latn grn_Latn kab_Latn fra_Latn fra_Latn eng_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn oci_Latn fra_Latn fra_Latn fra_Latn fra_Latn oci_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn som_Latn kab_Latn lim_Latn fra_Latn fra_Latn fra_Latn fra_Latn fra_Latn srd_Latn fra_Latn fra_Latn fra_Latn mlt_Latn fra_Latn lim_Latn fra_Latn oci_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn fra_Latn kab_Latn kab_Latn nno_Latn fra_Latn nno_Latn ita_Latn zho_Hans kab_Latn kab_Latn kab_Latn zho_Hant fra_Latn